
 7.7.2017
 BG
 Официален вестник на Европейския съюз
 L 175/644
 РЕГЛАМЕНТ ЗА ИЗПЪЛНЕНИЕ (ЕС) 2017/1152 НА КОМИСИЯТА
 от 2 юни 2017 година
 за установяване на методика за определяне на корелационните параметри, необходими за отразяване на изменението на регламентираната изпитвателна процедура по отношение на леки търговски превозни средства и за изменение на Регламент за изпълнение (ЕС) No 293/2012
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO2 от лекотоварните превозни средства (1), и по-специално член 8, параграф 9, първа алинея и член 13, параграф 6, трета алинея от него,
 като има предвид, че:
 (1)
 Считано от 1 септември 2017 г. Новият европейски цикъл на движение (NEDC), който понастоящем се използва съгласно Регламент (ЕО) No 692/2008 на Комисията (2), ще бъде заменен с нова регулаторна процедура на изпитване, използвана за измерване на емисиите на СО2 и разхода на гориво на лекотоварни превозни средства, т. нар. Хармонизирана в световен мащаб процедура за изпитване на лекотоварни превозни средства (WLTP), определена в Регламент (ЕС) 2017/1151 (3). Очаква се WLTP да осигури по-представителни за действителните условия на шофиране стойности на емисиите на CO2 и на разхода на гориво.
 (2)
 С цел да се отчита разликата в нивото на емисиите на CO2, измерени съгласно съществуващата процедура по NEDC и новата процедура по WLTP, следва да се въведе методика за корелиране на тези стойности, за да бъде възможно да се определя съответствието на производителите с техните цели за специфични емисии на CO2 съгласно Регламент (ЕС) No 510/2011.
 (3)
 За леки търговски превозни средства WLTP следва да бъде прилагана поетапно на две отделни стъпки, като се започне с новите типове превозни средства от категория N1, клас I от 1 септември 2017 г. и всички нови превозни средства от категория N1, клас I от 1 септември 2018 г. WLTP ще бъде въведена една година по-късно за категория N1, класове II и III, т.е. за нови типове превозни средства от 1 септември 2018 г. и за всички нови превозни средства от 1 септември 2019 г. Излизащи от производство превозни средства, както са определени в член 3, точка 22 от Директива 2007/46/ЕО на Европейския парламент и на Съвета (4), принадлежащи към споменатата по-горе категория N1, класове II и III, могат обаче да останат на пазара най-късно до 28 февруари 2021 г. в съответствие с член 27 от Директива 2007/46/ЕО.
 (4)
 Въпреки че е целесъобразно да се продължи проверяването на съответствието с целите за специфични емисии при използване на стойности на емисиите на CO2 по NEDC по време на отделните етапи на поетапно прилагане на WLTP, желателно е също така да се гарантира, че преминаването към цели на базата на WLTP ще се извърши едновременно за всички лекотоварни превозни средства. Вследствие на това е необходимо да се вземат предвид излизащите от производство превозни